**A Csillagösvény Waldorf Iskola**

**Szülői Költség-hozzájárulási Rendjének Szabályozása**

Jóváhagyták:

a Csillagösvény Waldorf

Általános Iskola és Alapfokú

Művészetoktatási Intézmény

Tanári Kollégiuma

a Rubicon Waldorfpedagógiai

Alapítvány kuratóriuma

a Csillagösvény Waldorf

Általános Iskola és Alapfokú

Művészetoktatási Intézmény

Szülői Körének képviselője

Érvényes: 2020. április 10-től

**I. A** **CSILLAGÖSVÉNY WALDORF** **ISKOLA GAZDÁLKODÁSA**

Jelen dokumentum célja a **Csillagösvény Waldorf Általános Iskola és Alapfokú Művészetoktatási Intézmény** (továbbiakban: **Csillagösvény Waldorf** **Iskola**) gazdálkodásának, illetve szülői költség-hozzájárulási rendjének bemutatása.

Az Csillagösvény Waldorf Iskola fenntartója a **Rubicon Waldorfpedagógiai Alapítvány** (továbbiakban: **Fenntartó**), melynek döntéshozó szerve a kuratórium (a továbbiakban: **Kuratórium**). A Kuratórium kezeli az alapítvány vagyonát, és képviseli az alapítványt, tagjai tevékenységüket önkéntes alapon, legjobb tudásuk szerint végzik.

A Fenntartó mint gazdálkodó szervezet, a gazdasági társaságokhoz hasonlóan, működése biztosítása érdekében az észszerű gazdálkodás elve szerint jár el. Ezért az Alapítvány kuratóriuma a következő évre vonatkozó költségvetést minden évben úgy tervezi meg, hogy a **kiadások** (pl. bérleti díj, közüzemi költségek, személyi és tárgyi jellegű kiadások költségek, felújítási költségek stb.) és a **bevételek** (pl. állami támogatások, szülői hozzájárulások, egyéb adományok és felajánlások, szülők/önkéntesek nem pénzbeli hozzájárulása, gazdasági-vállalkozási tevékenységek bevétele) **egyensúlyban legyenek**. A Fenntartónak törekednie kell továbbá megfelelő mértékű **tartalék** képzésére is, amely az esetlegesen felmerülő váratlan kiadásokra (pl. kieső bevételek, javítások, felújítások, jogszabályváltozások, nem várt eszközbeszerzés stb.) nyújt fedezetet, illetve a távolabbi célok (pl. saját épület) megvalósulását segíti.

**Miben különbözik az alapítványi iskolák gazdálkodása az állami iskolákétól, illetve miért is van szükség a szülők pénzbeli hozzájárulására?**

Az **állami iskolák** esetében valamennyi kiadást az állam mint fenntartó állja.

Az **alapítványi iskolák**, mint közoktatási feladatot ellátó intézmények, igényelhetnek ugyan állami támogatást (állami normatíva), azonban ez – iskolánként változó mértékben – csak a kiadások kisebb részére elegendő, a hiányzó részt pedig a fenntartónak szülői hozzájárulásokból, illetve egyéb forrásokból (pályázatok, szponzorok) kell fedeznie.

A többi általános iskolához hasonlóan a Csillagösvény Waldorf Iskola is megkapja a tanulók után járó ún. normatív állami támogatást, mely – tekintettel arra, hogy iskolánk nem rendelkezik saját tulajdonú épülettel, és az iskolaépületét béreljük – sajnos csak a kiadások kb. egyharmadára elegendő.

Vannak alapítványi iskolák, ahol az említett hiány fedezésére a fenntartó mindenkire egyformán vonatkozó, kötelező összegű **tandíj** befizetését írja elő, a Waldorf-iskolák szellemiségével azonban ez a szemlélet nem összeegyeztethető. A Waldorf-iskolák fenntartói költségvetésük tervezésekor – a szülők felelősségérzetére számítva – egy ajánlott szülői költség-hozzájárulást határoznak meg. Nálunk ez az ún. **alapdíj**. Ennek mértéke iskolánként eltérő, amit sok tényező befolyásolhat (pl. a tanulói létszám, van-e saját épület, az általános iskola mellett működik-e gimnázium vagy óvoda is).

**II. CSILLAGÖSVÉNY WALDORF ISKOLA ALAPELVEI**

* 1. ***A szociális minőség alapelve***

Anyagi okok miatt nem maradhat ki olyan gyermek, akit az adott osztály osztálytanítója pedagógiailag felvehetőnek ítél, vagy jelenlétét az osztályközösség egészséges működése szempontjából elengedhetetlennek tartja.

Amennyiben ez az elv nem érvényesül minden esetben, az előbb-utóbb az iskola szellemiségének eróziójához vezet, és idővel kérdésessé válik a „Waldorf-minőség”.

Fontosnak tartjuk kiemelni, hogy azoknak a családoknak, amelyek jövedelmi helyzetük miatt nem tudnák gyermeküket a Csillagösvény Waldorf Iskolába járatni, de a család elfogadja a Csillagösvény Waldorf Iskola által közvetített oktatási-nevelési szemléletet, a Csillagösvény Waldorf Iskola szociális alapon megpróbál segítséget nyújtani. Célunk, hogy egyetlen gyermeket se írassanak ki szülei az iskolából azért, mert nem tudják a Fenntartó által meghatározott díjakat megfizetni.

* 1. ***A szociális felelősség alapelve***

Annak érdekében, hogy a fenti alapelv és a Waldorf-pedagógia is maradéktalanul megvalósulhasson, minden szülőnek éreznie kell, hogy nemcsak a gyermekek neveléséért, a pedagógusokkal való együttműködésért felel, hanem a Csillagösvény Waldorf Iskola működtetéséért is komoly anyagi felelősséggel tartozik!

A fenti alapelvek tiszteletben tartására minden érintettnek törekednie kell, és azokat jelen dokumentum valamennyi pontjánál figyelembe kell venni.

**III. A SZÜLŐI KÖLTSÉG-HOZZÁJÁRULÁS**

* 1. ***A szülői költség-hozzájárulás mértéke***

Annak érdekében, hogy a Csillagösvény Waldorf Iskola működése biztosítható legyen, **szülői költség-hozzájárulás címén** minden családnak minden gyermeke után **havonta** **legalább** a Kuratórium által – a következő tanév költségvetésének tervezésekor – meghatározott **alapdíj** **összegét** szükséges megfizetnie. Az alapdíj magában foglalja – a fenntartási költségekhez történő hozzájáruláson túl – a szociális rendszer működtetéséhez szükséges ún. **Szociális Alaphoz** történő hozzájárulást is.

**A szülői költség-hozzájárulást évi 12 hónapra kell fizetni**, mert bár nyáron tanítási szünet van, az Iskolának/Fenntartónak a nyári hónapokban is vannak fizetési kötelezettségei. A 12 részletre bontás másik oka, hogy így egyenletesebb a családi költségvetésre jutó terhelés. Természetesen lehetőség van egyösszegű vagy kevesebb részletben történő – pl. akár évi 10, tanítási hónapokra bontott – fizetésre is, az egyes részletek arányos növelésével. A 8. osztályosok esetében azonban a 12 havi díjat 9 részletben kell megfizetni, legkésőbb a tanév végéig, azaz május 31-ig.

***Az alapdíjat el nem érő összegű, a Szociális Alap terhére csökkentett szülői költség-hozzájárulás***

Bármely család kerülhet olyan élethelyzetbe, hogy hosszabb-rövidebb ideig – vagy életkörülményei miatt már a kezdetektől – nem tudja az alapdíj összegét vállalni. Ilyen esetben lehetőség van arra, hogy a vállalt szülői költség-hozzájárulás összege egyedileg kerüljön megállapításra (4. sz. melléklet). Az érintett család ebben az esetben vállalja, hogy az iskola által szervezett közösségi munkákban nagyobb mértékben vállal részt.

A kérelmek elbírálása a Kuratórium feladata, amelynek minden esetben törekednie kell arra, hogy a szociális minőség alapelve ne sérüljön. Amennyiben a közösségi munkákban való részvétel nem valósul meg, a család kedvezménye megvonható.

***Az alapdíjat meghaladó összegű (emelt) szülői költség-hozzájárulás***

A Fenntartónak – a fenti szociális minőség alapelve értelmében – az előbbiekben részletezett okok miatt esetlegesen hiányzó bevételekre is **fedezetet** kell tudnia biztosítani.

**Mindezek miatt** **kérjük, hogy azon családok, amelyek életkörülményei ezt lehetővé teszik, vállaljanak – természetesen önkéntes alapon – az alapdíjnál magasabb szülői költség-hozzájárulást.**

***Késedelmes fizetés***

A Fenntartó felelőssége a költségvetését egyensúlyban tartani, az Iskolát működtetni, ezért azokkal a Szülőkkel szemben, akik – külön megállapodás nélkül – nem vagy késve fizetnek, a Fenntartó minden esetben szankciókkal él. Természetesen bárki életében egyik napról a másikra bekövetkezhetnek olyan változások, melyek anyagilag nehéz helyzetbe sodorják, a Fenntartó ezt maximális szociális érzékenységgel kezeli, azonban elvárja a Szülőktől, hogy minden változásról tájékoztassák a Kuratóriumot, és egy előreláthatólag hosszabb ideig fennálló állapot esetén törekedjenek a mihamarabbi írásos megállapodás megkötésére.

A szülői költség-hozzájárulásokat minden hónap 10. napjáig kell a Fenntartó számlájára eljuttatni. Késedelmes fizetés esetére az alábbi eljárásrend van érvényben:

*Fizetési emlékeztető*

Az adott hónap 30-áig be nem érkezett összegről fizetési emlékeztetőt küldünk e-mailen.

*Hivatalos fizetési felszólítás*

A fizetési határidő lejáratát követő 60. napon hivatalos fizetési felszólítást küldünk ki postai úton.

*Tartozás behajtási eljárás indítása*

Amennyiben a tartozás a 90. napon is fennáll, és annak törlesztéséről nem született fizetési megállapodás, az Alapítvány átadja a kintlévőség kezelését szerződött partnere számára, amely a törvény által szabályozott keretek szerint jogi útra tereli a követelés behajtását. Bízunk benne, hogy eddig a pontig senkivel nem kell eljutnunk, mert innentől kezdve a Rubicon Waldorfpedagógiai Alapítványnak nem lesz ráhatása a folyamatra.

**IV. A BEIRATKOZÁS/MEGÁLLAPODÁS FELTÉTELEI**

***Új tanuló esetén***

Minden, az Iskola első osztályába vagy felsőbb évfolyamára újonnan felvételt nyert tanulót az Iskolával kötendő Együttműködési Megállapodás (*2. sz. melléklet*) aláírásával be kell íratni.

Minden új beiratkozó gyermek után – a havonta fizetendő szülői költség-hozzájárulás összegén felül – egyhavi hozzájárulásnak megfelelő összegű (55.000 Ft) **beiratkozási díj** fizetendő.

A beiratkozáskor kötendő költség-hozzájárulási megállapodás létrejöttének feltétele a nem állami óvodából, iskolából érkező családok részéről egy ún. „nullás” igazolás bemutatása a gyermek által korábban látogatott intézményből, mely tartalmazza, hogy az óvodával/iskolával szembeni korábbi fizetési kötelezettségeiket maradéktalanul teljesítették.

***Meglévő tanulói jogviszony esetén (ide értve az újonnan felvett tanulókat is)***

A Fenntartó és a Szülők között megállapodás kerül aláírásra a szülői költség-hozzájárulás mértékéről (3. sz. melléklet). A szerződés időtartama mindig egy tanév. Fontos, hogy a szülői költség-hozzájárulásának mértékét mindenki átgondoltan, felelősséggel válassza meg, és annyit vállaljon, amennyit a tanévben ténylegesen teljesíteni tud.

A következő tanévi költség-hozzájárulási megállapodás megkötésének feltétele, hogy a családok korábbi fizetési kötelezettségeiket teljesítették, és a Csillagösvény Waldorf Iskola / Fenntartó felé ne legyen tartozásuk. Feltétele továbbá, hogy amennyiben tartozásrendező megállapodásuk van érvényben, az abban foglaltakat a megállapodás szerint teljesítsék, elmaradásuk ne legyen.

***Minden ide járó gyermek után fizetendő díjak és hozzájárulások***

* Évente egy alkalommal a gyermekek speciális taneszköz-szükségleteinek (pl. kréták, füzetek, hangszerek, fonalak, stb.) fedezésére az adott tanévre vonatkozó tájékoztatóban meghatározott összegű ún. **eszközpénz** megfizetése is szükséges.
* Ugyancsak évente egy alkalommal, mint minden művészeti iskolában, művészetoktatási **térítési díj vagy tandíj** fizetendő a gyermek után, annak függvényében, hogy a gyermek jár-e más művészeti iskolába, illetve melyik művészetoktatási intézmény igényli a gyermek után az ún. **művészeti normatívát**. A művészetoktatási díjak összegét, fizetési feltételeit az 5. sz. melléklet tartalmazza.

A megállapodás aláírásával a Szülők tudomásul veszik, hogy az abban foglalt kötelezettségek nem teljesítése a 2013. évi V. törvény 6:142. § értelmében jogi következményekkel járhat!

**Mellékletek:**

* 1. sz. melléklet: Tájékoztató az alapdíj összegéről és a kedvezmény lehetőségéről
* 2. sz. melléklet: Együttműködési megállapodás (tanulói jogviszony létesítéséről)
* 3. sz. melléklet: Megállapodás költség-hozzájárulásról
* 4. sz. melléklet: Adatlap az alapítványi hozzájárulás teljesítésében kért támogatáshoz
* 5. sz. melléklet: Nyilatkozat a művészetoktatási térítési díj / tandíj vállalásáról
* 6. sz. melléklet: Nyilatkozat intézményi étkezés igényléséről és díjkedvezmény jogosultságáról